पाक क्षेत्र में पहुंचा भारतीय हेलीकॉप्टर सुरक्षित वापस  
पाक अधिकृत कश्मीर में पहुंच गए भारतीय सेना के एक हेलीकॉप्टर को पाकिस्तानी सेना ने नीचे उतरने पर मजबूर किया।
पाक अधिकृत कश्मीर में पहुंच गए भारतीय सेना के एक हेलीकॉप्टर को पाकिस्तानी सेना ने नीचे उतरने पर मजबूर किया लेकिन संकट का हल तत्काल निकाल लिया गया और हेलीकॉप्टर सुरक्षित करगिल वापस पहुंच गया। इसमें चार सैन्य अधिकारी भी सवार थे।  भारतीय सेना के सूत्रों ने कहा कि नियंत्रण रेखा से करीब 20 किलोमीटर दूर स्कार्दू के पास ओल्डिंग सेक्टर में नीचे उतारने पर मजबूर किए गए चीता हेलीकॉप्टर ने जानबूझकर सीमा उल्लंघन नहीं किया और खराब मौसम के कारण यह घटना हुई।  पाकिस्तानी सेना ने कहा कि हेलीकॉप्टर उनके देश में हवाई क्षेत्र में पहुंच गया था जिसके बाद उसे उतारने पर मजबूर कर दिया।  हेलीकॉप्टर में लेफ्टिनेंट कर्नल दर्जे का एक इंजीनियरिंग अधिकारी, दो मेजर (दोनों पायलट) और एक जेसीओ सवार थे जिन्हें सैन्य हिरासत में लिया गया और पाकिस्तानी अधिकारियों ने उनसे पूछताछ की।  घटना के पांच घंटे से भी कम समय के अंदर हेलीकॉप्टर और उस पर सवार चालक दल के सभी सदस्यों को वापस जाने दिया गया और वे सूर्यास्त से पहले कारगिल में उतर गए।  सैन्य सूत्रों ने कहा था कि भारत और पाकिस्तान के सैन्य अभियान महानिदेशक (डीजीएमओ) सतत संपर्क में हैं। नई दिल्ली में विदेश मंत्रालय ने कहा कि इस्लामाबाद में भारतीय उच्चायोग भी पाकिस्तानी पक्ष के साथ संपर्क में हैं।